  Анжелика Тихонова Анжелика Тихонова корреспондент 27-тӥ оштолэзе Ижкарын «Кенеш» журналлэн Туала удмурт литературалэн «Чурыт пус» лабораториез улсын кылосбур тодосъя кандидат, критик, гожъяськись, Москваысь А. М. Горький нимо литература институтысь доцент Вера Пантелеева семинар ортчытӥз. Тодосчи литература текстэз «ныркон но пызьнон» амалъёсын тодматӥз. Ужрадэ ивортодэтъя «Удмуртия» агентстволэн корреспондентэз но вуылӥз. Вера Пантелееваез кылзыны тодмо удмурт гожъяськисьёс, гожъяськон удысын сюрессэс али лёгыны кутскись егитъёс но журналистъёс люкаськылӥзы.  Тодосчи гожтэм чуръёс «литературной текст» мед луозы шуыса кулэ луись тодметъёсты висъяз.  « Кулэ луыны учыр, кудӥз бордысен тӥляд ваньмыз радъяське. Со учыр контекстын мед луоз. Со учыр текстады одӥг предложениен гинэ но верамын луоз, оло, со воксё верамын уз луы. Но сое тӥ гинэ тодӥськоды, гожъясь. Ӵапак со учыр тӥляд гожъяськондылэн мугез луэ, малы тӥ пуксиськоды » Вера Пантелеева, тодосчи Со Антон Чеховлэсь «Вишнёвый сад» пьесазэ но Лидия Нянькиналэсь «Имитация» вероссэ кылсярысь вераз. Кыказ ик азьло луэм учырзы вань шуыса пусйиз: «Вишнёвый сад» пьесаын – садэз вузан сярысь ялон, нош «Имитациын» – пиосмуртлэн кинематографи институтэз йылпумъям нылыз «Осенний поцелуй» киноын шудэ шуыса тодаз ваёнэз. « Со исходной история, со контекст - со паськытгес тӥляд тексттылэсь. Тӥляд веросты, оло, луоз куинь бамъем, нош со исходной историдылэн аслаз учырез, оло, туж бадӟым луоз: дыр ласянь но, мурдалаезъя но, шуом. Нош тӥляд текстады со пичи гинэ йӧ пыры, кудӥз ву вылын » Вера Пантелеева, тодосчи Учыр сяна, текстлы одно ик тунсыко, аспӧртэм герой но кулэ. Со пӧрмостэм яке урод сямо адями но луыны быгатэ, но со вошъяськись, пӧртэм мед луоз. Ӵапак сыӵеесь, тодосчилэн кылъёсызъя, Лидия Нянькиналэн Шузи-Мазиез но Маргарет Митчеллэн Скарлетт О’Хараез. Геройёс тунсыко луыны быгато адӟонэнызы, ӵемысь секыт улон сюресэнызы яке льӧль малпанэнызы, кудзэ соос номыр шоры учкытэк быдэстыны тыршо но вормо. Со геройёс, кудъёсызлэн нокинэн но номырин чигтонтэм тыпы кадь юн сямзы. Кылсярысь, Игнатий Гавриловлэн Варвара Камашеваез яке Быдӟым Атыкай ожысь геройёс. Литературной текстлэн сюлэмез вырӟытӥсь сузьетэз но луыны кулэ. « Писатель – со чорыгась. Соин ик текст гожтыны пуксиськоды ке, малпаське, тӥ визнанэн-а чорыгаськоды, тӥляд калтон-а яке эшшо мар ке. Калтонды но пась ӧвӧл мед-а яке калтонды зарни. То есть маин тӥ лыдӟисьтэс кутыны быгатоды? Тӥ дырдэс быдтон понна уд гожъяськиське ук, тӥляд гожтэмдэс мед лыдӟозы шуыса потэ ук » Вера Пантелеева, тодосчи Сузьет пӧртэм сямен радъямын луыны быгатэ: гурезь вылэ тубон-васьконъёс сямен-а, классика амалэн-а, кызьы Антон Чеховлэн произведениосыз, валтӥсез бордысен кутскыса-а, тӧдьысяська сямен-а, кытын солэн шорыз – со валтӥсь герой, нош бурдъёсыз – адямиослэн со сярысь малпанъёссы, вераськонъёссы. Вера Пантелеева пусйиз, текстэз кутскон бордын но нимысьтыз ужаны кулэ. Умой уз луы сое риторической юанысен, цитатаысен, кузь предложениысен яке инкуазь сярысь кузь веранэн кутскыны. Озьы ик йылпумъян бордын но. Текстэз тунсыко, лыдӟись малпамтэ сямен йылпумъяны тыршоно яке пытсамтэ ӧс кельтоно. Со сяна, вераськонъёсты радъяны, возьматыны быгатоно. Тодосчилэн кылъёсызъя, диалогын, монологын одно ик пӧртэм адямиослэсь вераськон сямъёссэс утёно. Уго егит адями но арлыдо мурт, пӧртэм мерлыко статусъем адямиос одӥг кадь вераськыны уг быгато. « Гожъяськись луыны кулэ журналист-расследователь, журналист-наблюдатель выллем. Сыӵе ваньзэ чаклан ласянь мон туж умой лыдъясько Лия Яковлевналэсь (Малых – ред.) веросъёссэ. Нокыӵе но мултэс чыры-пырыосыз солэн веросъёсаз ӧвӧл. Со адӟе журналистлэн синмыныз. Ӵапак журналистикаын ужамез умой ласянь адӟиське. Малы ке шуоно таксист, тюрьмаын пукем адями, 16 аресъем пияш соос ваньзы мукет сямен верасько » Вера Пантелеева, тодосчи Вунэтоно ӧвӧл чеберлыко деталь сярысь но. Соосты утчано, адӟоно но одно ик текстэ кутоно. Пумиськон туж пайдаё пӧрмиз. Кык часъем семинар одӥг вакчи веросэз лыдӟем кадь ортчиз: ог шокчемен.Кылзӥсьёс бурдъяськем мылкыдын кошкизы. Одӥгез соос пӧлысь Галина Евсеева кылем арын гинэ Удмурт кун университетысь Удмурт кылосбуръя, финно-угроведениея но журналистикая институтэз йылпумъяз, нош ӝыны ар талэсь азьло ассэ гожъяськон удысын утчаны кутскиз. « Азьло уг малпаськиськы вал кыӵе ке но катъёс сярысь. Тодӥсько вал, кыӵе ке катъёс вань шуыса гожъяськонын, но куке гожъяськисько вал, со сярысь тыршисько вал малпатэк, малы ке шуоно кыӵе ке схемая гожъяськыны кутскисько кадь потӥсько вал. Нош татын тунсыко моментъёссэ аслым кутӥ. Кылсярысь, азьланяз одно ик берыктэм пирамидая гожтыса утчало » Галина Евсеева, семинаре пыриськись Бен, огшоры лыдӟись та кабъёс, катъёс сярысь малпаськыны кулэ ӧвӧл, но солэн ӟечлыко произведениез лыдӟемез потэ, соин ик ортчем семинар книгаез кияз кутӥсь котькуд адямилэсь тунсыкъёссэ утён понна но радъяськиз шуыны луэ.  Тодэ вайытом, Туала удмурт литературалэн «Чурыт пус» лабораториез быдэс ар ӵоже ужалоз. Со улсын проза но кылбур гожъясьёслэн семинаръёссы, онлайн-марафонъёс, удмурт литературалы сӥзем котырес ӝӧкъёс, литературая ӝытъёс но эчешонъёс ортчозы. Тегъёс: Удмуртия Ижкар Литература удмурткыл гожъясьёс  